চট্টগ্রামে ছড়িয়ে পড়েছে ছাত্র বিক্ষোভ
নগরীর ষোলশহর ও ওয়াসা মোড়ে সকালে বিক্ষোভ শুরু হলে যানচলাচল বন্ধ হয়ে যায়। পুলিশ আন্দোলনরত শিক্ষার্থীদের রাস্তার পাশে সরিয়ে দেয়ার চেষ্টা করলেও বাধা উপেক্ষা করে রাস্তায় অবস্থান নেয় শিক্ষার্থীরা।
ঢাকা থেকে নিরাপদ সড়কের দাবিতে ছাত্রদের বিক্ষোভ শুরু হলেও তা দেশের অন্যান্য স্থানে ছড়িয়ে পড়ছে। চট্টগ্রামেও বিক্ষোভ করেছে বিভিন্ন স্কুল কলেজের শিক্ষার্থীরা। চট্টগ্রাম থেকে সংবাদদাতা মোয়াজ্জেম হোসাইন সাকিলের প্রতিবেদন। নিরাপদ সড়কের দাবিতে শুরু হওয়া ছাত্রদের বিক্ষোভ বৃহস্পতিবার চট্টগ্রামেও ছড়িয়ে পড়েছে। সকাল থেকে বিক্ষোভ শুরু করে বিভিন্ন স্কুল কলেজের শিক্ষার্থীরা। নগরীর ষোলশহর ও ওয়াসা মোড়ে সকালে বিক্ষোভ শুরু হলে যানচলাচল বন্ধ হয়ে যায়। পুলিশ আন্দোলনরত শিক্ষার্থীদের রাস্তার পাশে সরিয়ে দেয়ার চেষ্টা করলেও বাধা উপেক্ষা করে রাস্তায় অবস্থান নেয় শিক্ষার্থীরা। শিক্ষা প্রতিষ্ঠান বন্ধ থাকলেও বেলা বাড়ার সাথে সাথে বিভিন্ন স্কুল কলেজের শিক্ষার্থীরা মিছিলে মিছিলে যোগ দিতে থাকে। একপর্যায়ে সড়ক নিয়ন্ত্রণের দায়িত্ব শুরু করে শিক্ষার্থীরা। ড্রাইভিং লাইসেন্স ও গাড়ীর কাগজপত্র দেখে- যানবাহন ছাড়তে শুরু করে তারা। এসময় আইন শৃঙ্খলা রক্ষাকারী বাহিনীর সদস্য থেকে শুরু করে সবাই কাগজপত্র দেখিয়ে সড়কে সুশৃ্খলভাবে গাড়ি চালায়। এসময় ৯দফা ছাড়াও বিভিন্ন দাবি-দাওয়ার কথা তুলে ধরেন শিক্ষার্থীরা। দাবি আদায় না হওয়া পর্যন্ত আন্দোলন চালিয়ে যাওয়ার ঘোষণা দেয় আন্দোলনরত শিক্ষার্থীরা।